ЗэблэкIыгъуэ лъэхъэнэр къатохьэлъэ
«Мэшыкъуэ-КМВ» (Псыхуабэ) — «Спартак-Налшык» (Налшык) — 1:0 (1:0). Псыхуабэ. «Центральный» стадион. Жэпуэгъуэм и 7-м. ЦIыху 400 еплъащ.
Судьяхэр: Машлякевич (Мэзкуу), Егоров (Дон Iус Ростов), Харченкэ (Астрахань).
«Мэшыкъуэ-КМВ»: Зайцев, Мулляр, Борисов, Демидов, Джатиев (Кабулов, 90), Парсаданян (Карибов, 72), Волков (Блиадзе, 83), Гыстаров (Федосеев, 55), Фролов, Хугаев, Шевченкэ (Ваниев, 67).
«Спартак-Налшык»: Щоджэн, Абидинов, Шахтиев, Муслуев, Абазэ (Мэшыкъуэ, 60), Миронов (Магомадов, 65), Медников (Гугуев, 63), Пащты, Каркаев (Михайленкэ, 82), Алиев, ЛIуп (Ахриев, 46).
Топыр дигъэкIащ Джатиевым, 40 (1:0).
Дагъуэ къыхуащIащ Ахриевым, Мэшыкъуэм, Магомадовым.
Джэгум къыхахуащ Ахриевыр.
Щэбэт кIуам Псыхуабэ щекIуэкIа зэIущIэр «Спартак-Налшыкым» хуабжьу жыджэру къыщIидзащ икIи ебланэ дакъикъэм бжы-гъэр къызэIуихын хуеящ: Каракаевым Iэзэу ЛIупыр и закъуэ кIуэцIригъэкIащ, арщхьэкIэ Ислъам хэгъэрейхэм я гъуащхьэтетым ебзэджэкIыфакъым. Къэлъеижа топым псом япэу Пащтыр нэсащ, ауэ абыи гъуэм хуигъэзэфакъым. Куэд дэмыкIыу, аргуэру зы Iэмал гъуэзэджэ хьэщIэхэм яIащ. Абдежым хъарзынэу джэгуащ «Мэшыкъуэ-КМВ»-м и гъуащхьэхъумэхэр.
ПэщIэдзэ ебгъэрыкIуэныгъэ лъэщхэм я насып къыщимыкIым, «Спартак-Налшыкым» и футболистхэр хуэм-хуэмурэ ужьыхыжащ. Ар зылъэгъуа хэгъэрейхэр ипэкIэ кIуэтащ икIи еплIыщIанэ дакъикъэм бжыгъэр къызэIуахащ: ди гъуащхьэхъумэхэм зэкIэлъхьэужьу топым трагъэцIэфта иужькIэ, ар псыхуабэдэсхэм я капитан Джатиевым Iэрыхьэри гъуэм дигъэхьащ.
Загъэпсэхуу къихьэжа иужькIэ, Iуэхур ягъэзэкIуэжыну ди щIалэхэр хущIэкъущакъым. Ар щилъагъум, «Спартак-Налшыкым» и тренер нэхъыщхьэ Трубициным футболист зыбжанэ ихъуэжащ. Ди жэгъуэ зэрыхъунщи, абыи къикIа щыIэкъым. А псом ищIыIужкIэ, Ахриевым етIуанэу дагъуэ къыхуащIри зэIущIэм къыхахуащ икIи кIэух дакъикъэ тIощIым налшыкдэсхэр нэхъ мащIэу джэгуащ.
Арати, 0:1-уэ къыхагъэщIауэ «Спартак-Налшыкым» къигъэзэжащ. ЗэблэкIыгъуэ лъэхъэнэр ди щIалэхэм къатехьэлъэ хуэдэщ. Къапщтэмэ, Биджиев Хьэсэнбий текIын ипэкIэ ахэр тхуэнейрэ зэкIэлъхьэужьу текIуэфакъым. ИужькIэ тренерыншэу Дон Iус Ростов и СКА-р бжыгъэшхуэкIэ хагъэщIащ. Иджы Трубицин Сергей зэрытеувэрэ, зэIущIэ еплIанэ хъуауэ, зыми пэлъэщыфыркъым. Хэт ищIэн, адэкIэ Iуэхухэр ефIэкIуэжыну пIэрэ, я тренерыщIэм къыхуигъэув къалэнхэр ди футболистхэм нэсу къагурыIуэу?! Абы и жэуапыр мыгувэу къытIэрыхьэнущ.
Мыгъэрей зэхьэзэхуэм, икIэм-икIэжым, япэ очко-хэр щызыIэригъэхьащ «Кубань-2»-м. Абы и стадионым «Динамо-Ставрополь»-р щыхигъэщIари, иужь дыдэ увыпIэмкIэ ехъуэжащ.
АдэкIэ щыгъуазэ фыхуэтщIынщ етIуанэ дивизионым и «Ипщэ» гупым щэбэтым щызэхэта джэгугъуэм кърикIуа бжыгъэхэм. Мис ахэр: «Кубань-2» (Краснодар) — «Динамо-Ставрополь» (Ставрополь) — 1:0, «IэфIыпс» (IэфIыпс) — «Спартак-Владикавказ» (Владикавказ) — 4:1, «Армавир» (Армавир) — «Биолог-Новокубанск» (Прогресс) — 2:0, «Анжи-2» (Мэхъэчкъалэ) — «Ангушт» (Нэзрэн) — 4:0, «Черноморец» (Новороссийск) — «Краснодар-2» (Краснодар) — 2:1, «Академия» (Дон Iус Ростов) — «Чайка» (Песчанокопское) — 1:1, «Дружба» (Мейкъуапэ) — СКА (Дон Iус Ростов) — 0:3.
КъыкIэлъыкIуэ зэIущIэр «Спартак-Налшыкым» пщэдей и стадионым щригъэкIуэкIынущ. Зэхьэзэхуэм и епщыкIущанэ джэгу-гъуэм ипкъ иткIэ, абы къригъэблэгъэнущ щэбэт кIуам Нэзрэн и «Ангушт»-р бжыгъэшхуэкIэ хэзыгъэщIа Мэхъэчкъалэ и «Анжи-2» командэр.
Жыласэ Заурбэч.
